En stor (34-51 millimeter), avlang, blank, svart hjortebille, dekkvingene ofte gulbrune på sidene. Hannens kjever er forholdsvis lange, omtrent dobbelt så lange som hodet, slanke og krumme med en kam av fine tenner i spissen. Pronotum er avrundet, stort og bredt, lite innsnevret bakerst. Dekkvingene er nokså jevnbrede, litt innsunkne på sidene foran, vanligvis gulbrune med en litt diffus, kileformet svart tegning i midten. Beina er svarte. Hunnen ligner hannen bortsett fra at kjevene ikke er like forstørrede, kroppsformen er litt bredere. Det finnes også en helsvart form.